คนจองFPI รวย 157%ยานยนต์คึก
“ฟอร์จูน พาร์ทฯ” แรงเกินคาดแจกกำไรผู้ถือหุ้น 157% หนุนยานยนต์คึกทั้งกลุ่ม
21 ก.ย. 2555

“ฟอร์จูน พาร์ทฯ” แรงเกินคาดแจกกำไรผู้ถือหุ้น 157% หนุนยานยนต์คึกทั้งกลุ่ม
หุ้นบริษัท ฟอร์จูน พาร์ท อินดัสตรี้ (FPI) ซื้อขายในตลาดหลักทรัพย์ เอ็ม เอ ไอ (mai) วันแรกร้อนแรงสุดๆ โดยเปิดกระโดดถึง 8.50 บาท และไล่ขึ้นไปสูงสุดที่ 9.80 บาท ก่อนปิดตลาดที่ระดับ 9 บาท เพิ่มขึ้น 157.14% จากราคาที่เสนอขายให้ประชาชนครั้งแรก (ไอพีโอ) ที่ 3.50 บาท
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ (บล.) ฟินันเซีย ไซรัส ในฐานะที่ปรึกษาทางการเงิน เปิดเผยว่า สาเหตุที่ FPI ปรับตัวขึ้นแรง เพราะภาวะตลาดโดยรวมเอื้ออำนวย ขณะที่กระแสหุ้นไอพีโอยังได้รับการตอบรับดี เนื่องจากราคาหุ้นในตลาดเพิ่มขึ้นมากแล้ว ขณะที่ไอพีโอมีสัดส่วนราคาต่อกำไร (พี/อี) ไม่สูงนัก หุ้น FPI ที่ 8.5-9 บาท คิดเป็น พี/อี 17-18 เท่า ซึ่งบริษัทที่อยู่ในยานยนต์ส่วนใหญ่มี พี/อี 20 เท่า
ทั้งนี้ ที่ปรึกษาฯ ยืนยันว่า ไม่ได้เกิดจากนักลงทุนรายใหญ่เข้ามาถือหุ้นจำนวนมาก แต่เป็นเพราะ FPI อยู่ในธุรกิจยานยนต์ซึ่งเติบโตโดดเด่นมากกว่า
นอกจาก FPI แล้ว หุ้นยานยนต์อื่นๆ ก็เคลื่อนไหวหวือหวาเช่นเดียวกัน หลังสภาอุตสาหกรรมแห่งประเทศไทย (ส.อ.ท.) เปิดเผยยอดผลิตรถยนต์เดือน ส.ค. โตถึง 37% ส่วนยอดขายในประเทศโตถึง 64% 
บล.ดีบีเอส วิคเคอร์ส ให้น้ำหนักลงทุนมากในหุ้นยานยนต์ เพราะมีมุมมองเป็นบวก โดยคงคำแนะนำซื้อ บริษัท สมบูรณ์ แอ๊ดวานซ์ เทคโนโลยี (SAT) และไทยสแตนเลย์การไฟฟ้า (STANLY) ให้ราคาพื้นฐานปีหน้า 36.50 และ 250 บาท ตามลำดับ 
นอกจากนั้น ยังมีหุ้นเล็กในกลุ่มนี้ที่น่าสนใจ เช่น บริษัท โลหะกิจ เม็ททอล (LHK) ให้ราคา 4.17 บาท บริษัท ปัญจวัฒนาพลาสติก (PJW) 7 บาท และบริษัท อินเตอร์ไฮด์ (IHL) 11.40 บาท ส่วนเคจีไอ เลือกบริษัท อาปิโก ไฮเทค (AH) เป็นหุ้นเด่นให้เป้าหมาย 29 บาท